KAMP: SV-leiar Audun Lysbakken er klar for omkamp om EUs datalagringsdirektiv. Venstres Sveinung Rotevatn er klar for å gå i krigen.

EØS

Over to år er gått sidan Arbeidarpartiet og Høgre fann saman og fekk fleirtal for å ta EUs datalagringsdirektiv inn i norsk lov.

– Mykje har skjedd. Det eine er den massive overvåkingsskandalen. Det andre eit aldri så lite opprør mot direktivet i EU, seier Lysbakken.

EU-domstolen har no direktivet på sitt bord, og kan komma til å konkludera med at direktivet er ulovleg. Lysbakken meiner at uansett kva EU-domstolen endar med, er det behov for ei ny grundig vurdering i Noreg.

Han får støtte frå Venstres Sveinung Rotevatn.

– Stortinget har rett nok vedteke direktivet, men det er betydeleg motstand både i Stortinget og i folket. Me er definitivt klare for ny kamp, seier Rotevatn.

– Me skal vinna denne krigen, seier han.

Direktiv frå EU: • EUs datalagringsdirektiv (DLD) blei vedtatt i EU i 2006, som ein reaksjon mot terrorangrepa i New York, London og Madrid. • Direktivet krev lagring av opplysningar om kvar enkelte sin bruk av telefon, e-post og internettsøk. • Arbeidarpartiet og Høgre fekk fleirtal for DLD i 2011. • EUs tredje postdirektiv vil opna for full konkurranse om all brevpost. Den nye regjeringa vil ta direktivet inn i norsk lov.

Ønsker ny brei kamp

Framstegspartiet, som også har vore mot direktivet, sit med begge statsrådane som har ansvaret for å gjennomføra datalagringsdirektivet: samferdsleminister Ketil Solvik-Olsen og justisminister Anders Anundsen.

– Eg forventar at statsrådane gjer noko for at det blir ein omkamp. Eg håpar at dei utfordrar Høgre på ei reell ny vurdering, seier Lysbakken.

Rotevatn er einig.

– Eg går frå at Frp står for sine standpunkt, og at ikkje statsrådane gløder for å gjennomføra direktivet, seier han.

Frps Åse Michaelsen, som før har sete i justiskomiteen og no sit i kommunikasjonskomiteen på Stortinget, seier ho ønsker at alle nye moment må vurderast. Ho peiker både på EU-dommen og Snowden-avsløringane.

– Frp som har vore motstandar mot datalagringsdirektivet, vil de no ta ein kamp i regjeringa?

– No sit eg i Stortinget. Og så må ein hugsa at me no har ei mindretalsregjering og at Frp er det minste partiet i regjeringa. Men alle fakta må på bordet, seier ho.

– Tøffare grasrot

Det er ikkje berre datalagringsdirektivet SV-leiar Lysbakken er uroa for.

I helga var han på Nei til EU sitt landsmøte. Der mana han til ein tøffare grasrotkamp.

– Dei neste åra kjem me til å trenga tøff grasrotorganisering for å greia å unngå at Noreg aktivt abonnerer på alle direktiv som kjem frå EU. Eg fryktar at fleire av dei direktiva som den førre regjeringa uttrykte skepsis til, kan bli passivt akseptert, seier Lysbakken.

Han varslar at SV planlegg ein offensiv i EU-spørsmål i veka som kjem, og har bedt finansminister Siv Jensen og europaminister Vidar Helgesen stilla i Stortingets spørjetime på onsdag. Der må dei svara på kva konsekvensar ei innføring av postdirektivet vil ha, og kva Noreg vil gjera for å sikra bankgaranti-ordninga.

– Det eg er redd for er at den nye europaministeren ikkje blir ein forsvarar, men ein postkasse for Brussel sine direktiv, seier Lysbakken.

– Me veit at regjeringa har eit anna syn i mange saker. Det er ærleg. Men det grunnleggande er kven som skal bestemma.

No fryktar han at Postdirektivet vil gli rett inn i norsk lov, utan ei skikkeleg konsekvensutgreiing.

Datalagring frå 2015

EU vedtok datalagringsdirektivet i 2006, som vil vil bety at norske myndigheiter skal lagra opplysningar om kor og når den enkelte bruker mobiltelefon, sender e-post eller søker på nettet.

Før helga svarte samferdsleminister Ketil Solvik-Olsen på eit spørsmål frå SV om direktivet. Solvik-Olsen skriv at sjølv om EU-dommen er venta å komma i februar, formelt ikkje har innverknad på norsk regelverk, meiner han at «ein bør venta resultatet av denne dommen før ein fremjar forslag om fordeling av kostnader med lagringsplikta etter datalagringsdirektivet, og med det vert iverksetjinga av datalagringsreglane utsett».

Lysbakken håpar det betyr at bremsen no er på.

– Dette svaret er litt uklart, men det går an å lesa det som at regjeringa vil venta, seier Lysbakken.

Den raudgrøne regjeringa fekk plass ei rekke regelendringar som er naudsynte før lagringa av data kan starta her til lands. Det som står att er i hovudsak reglar om fordeling av kostnader.

I svaret frå Solvik-Olsen går det fram at regjeringa arbeidar for at å fremja dei siste naudsynte regelendringane til våren, og at dei kan tre i kraft 1. juli neste år. Regjeringa tar sikte på at lagringsplikta skal gjelda frå 1. juli 2015.

Det lukkast ikkje Klassekampen å få ein kommentar av Solvik-Olsen i går. Politisk rådgjevar Reynir Johannesson i Samferdsledepartementet viser til svaret Solvik-Olsen har gitt, og legg til at «vi sjølvsagt følger utviklinga i EU».

anneh@klassekampen.no